Publication: Magyar Közlöny
Issue: MK-2001-59 (Year: 2001, Number: 59)
Era: 1990-2004
Section: cél elérésére alkalmatlan, az alapjog sérelme megállapítható.” [7/1991. (II. 28.) AB határozat, ABH 1991. 22, 25.]
Paragraph Index: 462

5. A közös háztartásban élők — különösen a házasságban élők — között természetes dolog, hogy közös életvitel szempontjából fontos dolgokat megbeszélik egymással. Nem tekinthető tehát külső kényszernek az, hogy az egyik házastárs munkáját, jövőjét — és ezáltal az egész család perspektíváját — lényegesen befolyásoló döntéshez (fontos és bizalmas munkakör betöltése) a másik fél egyetértését kéri. A házastársak, illetőleg a család magánügye, hogy miképpen rendezik egymás között belső viszonyaikat. A házastársi nyilatkozat megadása vagy megtagadása nem befolyásolja az ellenőrzés lefolytatását, így annak a külvilágra kiható joghatása nincs. Az Nbtv. 3. számú mellékletében szereplő, az indítványozó által sérelmezett „C” típusú ellenőrzéshez kapcsolódó ún. házastársi nyilatkozat nem ütközik az Alkotmány 15. §-ába, ezért az Alkotmánybíróság az indítványt e vonatkozásban is elutasította.

Source: https://magyarkozlony.hu/hivatalos-lapok/5e0da1329158c412171a080ee22d38ac45fcfe83/dokumentumok/0ebd7df273c3a4935f7cd21938498a23da6760db/letoltes